खड्का महिला फुटबलका प्रमुख !
महिला राष्ट्रिय टिमका मुख्य प्रशिक्षक हरि खड्का अखिल नेपाल फुटबल संघ (एन्फा) मा महिला फुटबल प्रमुखका लागि एक्लो उम्मेदवार बनेका छन् । एन्फाले निकालेको सूचनाअनुसार आफ्नो व्यक्तिगत विवरण बुझाएका उनले उक्त पदका लागि आइतबार अन्तर्वार्ता दिए ।
काठमाडौँ — महिला राष्ट्रिय टिमका मुख्य प्रशिक्षक हरि खड्का अखिल नेपाल फुटबल संघ (एन्फा) मा महिला फुटबल प्रमुखका लागि एक्लो उम्मेदवार बनेका छन् । एन्फाले निकालेको सूचनाअनुसार आफ्नो व्यक्तिगत विवरण बुझाएका उनले उक्त पदका लागि आइतबार अन्तर्वार्ता दिए ।पन्ध्र महिनायता महिला टिमको मुख्य प्रशिक्षकको रूपमा कार्यरत खड्काले १३ औं दक्षिण एसियाली खेलकुद (साग) को लागि आइतबारै सुरु भएको नेपाली टिमको प्रारम्भिक चरणको प्रशिक्षण पनि सम्हालेका छन् । सन् २०१६ मा एसियाली फुटबल महासंघ (एएफसी) को प्रशिक्षकको ए लाइन्सेस कोर्स गरेका उनी एन्फाकै प्राविधिक किसिमको प्रशिक्षकको जिम्मेवारीमा वहन गरिरहेकै अवस्थामा अर्को प्रशासनिक खालको महिला फुटबल प्रमुखको उम्मेदवार बनेका हुन् ।एएफसीको निर्देशनअनुसार एन्फाले निकालेको सूचनामा महिला फुटबल प्रमुखले महिला फुटबलको स्तर वृद्धि गर्ने, खेल क्षेत्रमा महिलाको विकासको अवसर खोज्ने, महिला फुटबलका गतिविधि र कार्यक्रममा विकास, प्रवर्द्धन र व्यवस्थापन गर्नेलगायत कार्य गर्नुपर्ने उल्लेख छ । ‘कोचिङ छोड्नुपर्ने अवस्था आयो भने छोड्नुपर्छ । दुईतिर हात हाल्ने कुरा आउँदैन,’ अन्तर्वार्ता दिएपछि ४५ वर्षीय खड्काले भने, ‘तर एएफसीले कोचिङ गर्न नपाउने भनेको रहेनछ । मैले दुवै कामलाई व्यवस्थापन गर्न पाउँछु ।’१३ औं सागका लागि महिला टिमको तयारीमा तीन अन्तर्राष्ट्रिय मैत्रीपूर्ण खेलका लागि एन्फा प्रस्ताव गरिएको पनि उनले बताए । नेपाली राष्ट्रिय टिम (पुरुष) का लागि अन्तर्राष्ट्रिय फुटबलमा सर्वाधिक १३ गोल (नीराजन रायमाझी पनि) गरेका खड्काले झन्डै दुई दशक पुलिस क्लबमा बिताए । पहिला खेलाडी रहेका उनले पछिल्ला आठ वर्ष प्रशासनिक कार्यमा बिताएका थिए ।एन्फाका वरिष्ठ उपाध्यक्ष पंकजविक्रम नेम्बाङ, उपाध्यक्ष कृष्ण थापा, सहायक महासचिव अरुणमान जोशी र एन्फाका पूर्वप्राविधिक निर्देशक भीम थापाले अन्तर्वार्ता लिएका थिए । भगवती रानामगरले पनि महिला फुटबल प्रमुखका लागि नाम दर्ता गराएकी थिइन् । तर, एएफसी ‘बी’ लाइसेन्स मात्र भएको भन्दै उनलाई एन्फाले उक्त पदका लागि अयोग्य ठहर गर्‍यो । 